Nog ’n Kusile-eenheid in bedryfKusile-kragstasie Foto: Khulu Pasiwe (Eskom), Twitter Die Kusile-kragstasie naby eMalahleni in Mpumalanga se tweede eenheid is vanaf vandag kommersieel in bedryf. Dit beteken dat die eenheid ná 16 maande se toetsing eindelik aan Eskom se kragnetwerk gekoppel is en nou tot 800 MW tot die Suid-Afrikaanse kragnetwerk toevoeg. Bheki Nxumalo, hoof van opwekking by Eskom, beskryf dit as ’n groot mylpaal wat dui op Eskom se vordering as deel van die Kusile-bouprojek. Die kragvoorsiener poog met dié projek om stabiliteit in die kragnetwerk en die veiligheid van elektrisiteitvoorsiening te verseker. “Om kommersieel in bedryf te wees beteken daar is tegniese nakoming van die statutêre, veiligheid- en wetlike vereistes.” Kusile se eerste eenheid is in 2017 aan die kragnetwerk gekoppel. Volgens Nxumalo toon die konstruksie, toetsing en optimalisering van die vier oorblywende eenhede by Kusile boonop goeie vordering. André de Ruyter, uitvoerende hoof van Eskom, het verlede week gesê die kragvoorsiener het oor die afgelope agt maande hard gewerk aan die inwerkingstelling van veranderinge aan die Medupi- en Kusile-kragsentrale. Kusile sal na verwagting in 2023 voltooi word.